KIRJALLINEN KYSYMYS E-1481/03 esittäjä(t): Jan Mulder (ELDR) neuvostolle. Taloudellisten etujen suojelu ja maatalouden menot.



Virallinen lehti nro 051 E , 26/02/2004 s. 0098 - 0099



KIRJALLINEN KYSYMYS E-1481/03 esittäjä(t): Jan Mulder (ELDR) neuvostolle (2. toukokuuta 2003) Aihe: Taloudellisten etujen suojelu ja maatalouden menot Parlamentti hyväksyi 30. tammikuuta 2003 mietinnön A5-0447/2002 tilien tarkastamis- ja hyväksymismenettelyn uudistamisesta (P5_TAPROV(2003)0028). Parlamentti korostaa mietinnön 28 kohdassa, ettei ehdokasvaltioiden heti liittymisen jälkeen pitäisi hyötyä yhteisen maatalouspolitiikan (YMP) tukijärjestelmistä, jollei yhdennetty hallinto- ja valvontajärjestelmä (IACS), yksinkertaistetussa muodossaan, johon viitataan komission laajentumista ja maataloutta koskevan tiedonannon 4.5.3. kohdassa, ole toiminnassa. Lisäksi parlamentti pyytää (37 kohta) keskeyttämään IACS:n piiriin kuuluvat YMP-maksut tai leikkaamaan niitä tuntuvasti niiden jäsenvaltioiden osalta, jotka eivät ole panneet järjestelmää täytäntöön, kunnes se on pantu kokonaisuudessaan täytäntöön. 1. Mitä mieltä neuvosto on parlamentin kannasta, kun otetaan samalla huomioon, että Euroopan unioni laajentuu ja yhteisön taloudellisia etuja on välttämätöntä suojella? 2. Katsooko neuvosto, että yhteisön taloudellisten etujen suojelemiseksi tarkoitettujen toimenpiteiden yhteydessä ei ole syytä tehdä eroa nykyisten ja tulevien jäsenvaltioiden välillä? Lisäksi parlamentti pyytää kyseisessä mietinnössä (33 kohta) neuvostoa hyväksymään komission ehdotuksen tilien tarkastamis- ja hyväksymismenettelyyn tarvittavan menojen korjausajan pidentämisestä nykyisestä 24 kuukaudesta 36 kuukauteen(1). Parlamentti hyväksyi ehdotuksen 24. syyskuuta 2002. 3. Voisiko neuvosto ilmaista kantansa komission ehdotukseen? Milloin neuvosto aikoo tehdä asiaa koskevan päätöksen? (1) KOM(2002) 293. Vastaus (2. lokakuuta 2003) 1. Neuvosto muistuttaa, että EMOTR:n budjetti on noin 45 prosenttia Euroopan unionin budjetista, minkä vuoksi sitä on välttämätöntä täydentää järjestelmällä, jolla taataan siitä aiheutuvien menojen asianmukainen toteuttaminen sekä tyydyttävällä tavalla toimiva tilintarkastusjärjestelmä. Yhdennetty hallinto- ja valvontajärjestelmä IACS, joka luotiin vuonna 1992 toteutetun YMP:n uudistuksen jälkeen ja joka on tällä hetkellä tärkein väline useimpien YMP:n kustannusten valvonnassa, on näiden tavoitteiden mukainen. 2. Neuvosto korostaa, että se pitää tärkeänä EU:n taloudellisten etujen suojaamista. Tämän vuoksi kyseisiin asioihin on kiinnitetty erityistä huomiota liittymisneuvotteluissa sekä luvussa 7 (maatalous) että luvussa 28 (varainhoidon valvonta). Liittyvät valtiot ovat edistyneet merkittävällä tavalla kyseisellä yhteisön säännöstön avainalueella, ja unioni seuraa tiiviisti liittyvien valtioiden tekemiä sitoumuksia, niiden mukautumista yhteisön säännöstöön sekä niiden hallinnollisten valmiuksien vahvistamista asianomaisen yhteisön säännöstön tehokkaan täytäntöönpanon varmistamiseksi liittymisen yhteydessä. Lisäksi on selvää, että yhteisön säännöstöä sekä ehtoja, joista neuvotteluissa on sovittu perustamissopimuksen ja liittymissopimuksen mukaisesti ja jotka Euroopan parlamentti on hyväksynyt, on noudatettava täysin. Maataloustuotteiden osalta ehdoissa annetaan liittyville valtioille mahdollisuus soveltaa nykyisessä EU:ssa sovellettavaa suorien tukien tavallista järjestelmää, jos ne ovat valmiit panemaan täytäntöön yhteisön säännöstön tai käyttämään yksinkertaistettua järjestelmää liittymissopimuksessa mainituin ehdoin. Yksinkertaistetun järjestelmän tulisi olla käytettävissä kolmen vuoden ajan siten, että sitä voidaan jatkaa kahdesti vuodella. Sinä aikana, jona yksinkertaistettua järjestelmää sovelletaan, valtioiden olisi toteutettava tarvittavat toimet suoria tukia koskevan tavallisen järjestelmän asianmukaisen toiminnan edellyttämien yhdennetyn hallinto- ja valvontajärjestelmän täytäntöönpanorakenteiden perustamiseksi, jotta järjestelmää voitaisiin soveltaa välittömästi siirtymäkauden päättymisen jälkeen. 3. Vastauksena kolmanteen kysymykseen neuvosto toteaa, että komissio on esittänyt neuvostolle yhteisen maatalouspolitiikan rahoituksesta annettua asetusta 1258/99 koskevan muutosehdotuksen, jonka tarkoituksena on pidentää menojen tarkistamiseen tarkoitettua 24 kuukauden jaksoa 36 kuukauteen. Neuvoston elimet tarkastelivat ehdotusta viimeksi 7. ja 8. lokakuuta 2002 mutta eivät ole voineet jatkaa asian käsittelyä tämän jälkeen.